Borgarstjórinn í Lundúnum og innanríkisráðherra Bretlands hafa krafið lögreglu skýringa á atburðum þar sem hún leysti upp minningarathöfn í almenningsgarði í gær. Fólk var saman komið til að minnast Söruh Everard, sem var myrt fyrr í þessum mánuði. Lögreglan segist hafa þurft að bregðast við vegna mikillar smithættu en hefur verið sökuð um að beita óþarfa hörku.
Fjöldi fólks lagði leið sína í Clapham Commons, stóran almenningsgarð nærri heimili Söru Everard, í gær til að minnast hennar og annarra kvenna sem hlutu sömu örlög. Margir lögðu niður blóm eða kveiktu á kertum, þeirra á meðal Katrín hertogynja af Cambridge, eiginkona Vilhjálms prins. Þegar líða tók á kvöld voru hundruð komin saman í garðinum og lögregla kom á vettvang til þess að leysa samkomuna upp.
Nokkur fjöldi var fjarlægður með valdi af myndskeiðum að dæma og á meðal þeirra sem hafa sakað lögreglu um að beita óþarfalega mikilli hörku eru Priti Patel Innanríkisráðherra og Sadiq Khan borgarstjóri Lundúna. Bæði hafa krafið lögreglu um nákvæma skýrslu á atburðunum. Helen Ball aðstoðarlögreglustjóri sagði við fjölmiðla í morgun að lögreglumenn hafi verið í erfiðri stöðu.
"Hundreds of people were tightly packed together posing a very real risk of easily transmitting COVID-19. Police must act for people's safety. This is the only responsible thing to do. The pandemic is not over."
Ball segir að hundruð hafi staðið þétt saman og smithætta því mikil. Það sé hlutverk lögreglu að tryggja öryggi fólks faraldurinn sé ekki búinn.
Handtakið ykkar eigið fólk, heyrist fólk hrópa. Wayne Couzens, 48 ára lögreglumaður, er í haldi sakaður um mannrán og morðið á Söruh Everard. Þriðja mars gekk Everard heim eftir heimsókn hjá vinum í suðurhluta Lundúna og hvarf. Síðasta miðvikudag fundust líkamsleifar hennar í skóglendi um 100 kílómetrum frá borginni. Morðið hefur vakið mikinn óhug og reiði, einnig hefur það komið af stað vitundarvakningu á meðal kvenna í Bretlandi og víðar.
Lögreglan í Lundúnum hefur sætt gagnrýni fyrir að leysa upp minningarathöfn í almenningsgarði í borginni í gærkvöld. Lögreglan segist hafa verið að bregðast við mikilli smithættu en er sökuð um að hafa beitt óþarfa hörku. 